ORDE do 25 de novembro de 2025 pola que se modifica a Orde do 22 de xullo de 2024 pola que se establecen os criterios e o procedemento para a distribución do fondo adicional ao Fondo de Cooperación Local destinado á realización de investimentos en infraestruturas municipais de carácter estratéxico, previsto na letra i) do artigo 59.catro da Lei de orzamentos xerais da Comunidade Autónoma de Galicia para 2024 (código de procedemento PR486E) (Diario Oficial de Galicia número 142, do 23 de xullo).
Consellería de Presidencia, Xustiza e Deportes — III. Outras disposicións — 28/11/2025

Mediante a Orde do 22 de xullo de 2024 establecéronse os criterios e o procedemento para a distribución do fondo adicional ao Fondo de Cooperación Local destinado á realización de investimentos en infraestruturas municipais de carácter estratéxico, previsto na letra i) do artigo 59.catro da Lei 9/2023, do 28 de decembro, de orzamentos xerais da Comunidade Autónoma de Galicia para 2024, publicada no
Diario Oficial de Galicia
núm. 142, do 23 de xullo, co código de procedemento PR486E.
Co fin de posibilitar a execución dos proxectos e o procedemento de xestión administrativa e orzamentaria que resulte de aplicación, en virtude da Orde do 21 de outubro de 2025 (DOG núm. 209, do 29 de outubro) modificouse a orde reguladora para ampliar ata o 1 de decembro de 2025 a data para a realización dos investimentos, do acto de recepción definitiva da obra e para a presentación da documentación xustificativa da aplicación dada aos fondos.
As obras que se están levando a cabo son de gran magnitude e implican un elevado nivel de complexidade técnica e organizativa. Por esta razón, requiren máis tempo do inicialmente previsto para garantir que os proxectos se executen na súa totalidade, de forma adecuada, e se completen dentro dos prazos establecidos. Deste xeito, asegúrase a boa xestión dos recursos públicos e o cumprimento estrito das normativas de contratación pública.
A ampliación, que non superaría a metade do prazo inicialmente concedido, é perfectamente compatible coa normativa vixente, que establece que o prazo poderá ser prorrogado en función das circunstancias obxectivas que xustifiquen a súa necesidade, e ampárase no artigo 32 da Lei 39/2015, do 1 de outubro, do procedemento administrativo común das administracións públicas. O devandito precepto legal establece que a Administración, salvo precepto en contrario, poderá conceder de oficio ou por petición dos interesados unha ampliación dos prazos establecidos, que non exceda a metade destes, se as circunstancias o aconsellan e con isto non se prexudican dereitos de terceiros.
Neste caso, a magnitude e a complexidade dos proxectos dificultan a xustificación dentro do prazo inicialmente establecido, polo que cómpre a súa ampliación co fin de garantir o cumprimento das obrigas establecidas para as entidades beneficiarias destas achegas.
Con base en todo o anteriormente exposto, de conformidade coa Lei 39/2015, do 1 de outubro, do procedemento administrativo común das administracións públicas, co Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, e co disposto na Orde do 22 de xullo de 2024 pola que se establecen os criterios e o procedemento para a distribución do fondo adicional ao Fondo de Cooperación Local destinado á realización de investimentos en infraestruturas municipais de carácter estratéxico, previsto na letra i) do artigo 59.catro da Lei de orzamentos xerais da Comunidade Autónoma de Galicia para 2024,
Artigo único
Modifícase o artigo 14.3 da Orde do 22 de xullo de 2024, conforme a redacción dada polo artigo único da Orde do 21 de outubro de 2025 (DOG núm. 209, do 29 de outubro), que queda establecido nos seguintes termos:
«3. O prazo para a realización dos investimentos, do acto de recepción definitiva da obra e da presentación da documentación xustificativa da aplicación dada aos fondos remata o 12 de decembro de 2025».
Disposición derradeira
Esta orde entrará en vigor o día da súa publicación no
Diario Oficial de Galicia
.
Santiago de Compostela, 25 de novembro de 2025